বাজার থেকে হাঁসের ডিম কিনে এনে নিয়ম মতোই সেদ্ধ করেছিলেন। সেই ডিমের খোসা ছাড়াতে গিয়েই আঁতকে উঠলেন গৃহবধূ। ডিমের ভিতরের একাংশের রং যে গোলাপি!
গোলাপি রংয়ের এই ডিম ঘিরেই চাঞ্চল্য ছড়িয়েছে পূর্ব বর্ধমানের কাটোয়ায়। কাটোয়ার বাসিন্দার শ্রাবণী রায়ের জানিয়েছেন, সম্প্রতি স্থানীয় বাজার থেকে চারটি হাঁসের ডিম কেনেন তিনি। বাড়ি এনে সবকটি ডিম একসঙ্গে সেদ্ধ করেন। কিন্তু ডিমের খোসা ছাড়াতে গিয়েই বিপত্তি। শ্রাবণীদেবীর কথায়, ‘‘একটি ডিমের খোসা ছাড়ানোর সময় দুর্গন্ধ বেরোতে থাকে। খোসা ছাড়াতেই দেখি সেটির রং গোলাপি। ভিতরটাও খুব শক্ত।’’

এই বিষয়ে অন্যান্য খবর

ডিম খাওয়াই কাল, দিল্লিতে গুলিবিদ্ধ হতে হলো কিশোরকে


এর পরে শ্রাবণীদেবীর ছেলে সন্দেহবশত ডিমটি আগুনে কিছুটা পোড়ান। অভিযোগ, তখন ডিম থেকে প্লাস্টিক বা রবার পোড়ার মতো কড়া গন্ধ বেরোতে থাকে। ওই পরিবারের সন্দেহ, গোলাপি রংয়ের ওই ডিম হয়তো প্লাস্টিকের।

ডিমের রংয়ে অবাক শ্রাবণীদেবী। 
নিজস্ব চিত্র
গত বছরই প্লাস্টিকের ডিম আতঙ্ক ছড়িয়েছিল গোটা রাজ্যে। সময়ের সঙ্গে সঙ্গে অবশ্য সেই আতঙ্ক প্রায় নির্মূল হয়েছে।

গোলাপি ডিম। নিজস্ব চিত্র
তবে কোনওরকম ঝুঁকি না নিয়ে কাটোয়া পুরসভার পক্ষ থেকে ওই ডিমটি সংগ্রহ করে পরীক্ষার জন্য প্রাণীসম্পদ বিকাশমন্ত্রকের কাছে পাঠানো হয়েছে। যে বিক্রেতা এই ডিম বিক্রি করেছিলেন, তিনিও এ বিষয়ে কিছুই বলতে পারেননি।